Etter avgiftsøkningene utgjør nå avgiftene som staten tar inn, hele 40 prosent av strømregningen din, viser tall VG har fått fra Norges vassdrags- og energidirektorat (NVE).

Det har fått flere til å reagere.

– Det er en urimelig skattlegging av klimavennlig energibruk. Det er uheldig for kundene som får en unødvendig høy strømregning, sier Oluf Ulseth, administrerende direktør i Energi Norge.

Han anslår at bare avgiftene utgjør rundt 7000 kroner for en gjennomsnittlig husholdning i året.

Energi Norge mener pengene fra elavgiften ikke bør brukes som en inntekt til staten. Ulseth peker på at man i Norge satser på mer fornybar energi, slipper å betale bompenger ved å ha elbil og får fradrag ved kjøp av elsykkel.

– Det blir en omvendt miljøavgift når man øker avgiftene på det vi skal bruke mer av, sier han om elavgiften.

Vedum: – Nok må være nok

HØY NOK: – Nå er avgiftsnivået høyt nok, nå må det heller gå i motsatt retning, sier Sp-leder Trygve Slagsvold Vedum, som erkjenner at partiet ikke har gått imot alle avgiftsøkningene fra regjeringen. Foto: Heiko Junge / NTB scanpix

Regjeringen har økt avgiftene med 3,5 øre per kilowattime time de siste tre årene.

Senterparti-leder Trygve Slagsvold Vedum mener avgiftsøkningene nå må ta slutt. Vedum presiserer at Senterpartiet stemte mot den siste økningen i elavgiften.

– Nok må være nok. Nå er avgiftsnivået høyt nok, nå må vi ikke gå nye runder med økning. I Norge er mange avhengige av strøm til oppvarming. Vi kan ikke bidra til å økte strømpriser i Norge, sier han til NRK.

– Man kan ikke øke ulike avgifter for å få budsjettene til å gå opp hvert eneste år, sier Vedum.

Han mener det hadde vært bedre å øke skatten enn avgiftene.

– Hovedproblemet med å øke avgiftene, er at det rammer alle likt, mens vi skatter etter evne. Vi kan ikke fortsette å øke avgiftene. Hvis man skal ha økte inntekter til staten, må man heller øke skattene til dem som har aller mest, og ikke avgiftsbelegge absolutt alles hverdagsforbruk, sier Vedum.

FORSVARER: Statssekretær Jørgen Næsje (Frp), her med finansminister Siv Jensen, påpeker at avgiftsøkningene finansierer andre prosjekter. Foto: Berit Roald / NTB scanpix

Ingen planer om ytterligere økning

Statssekretær Jørgen Næsje (Frp) i Finansdepartementet forsvarer avgiftsøkningen.

– Ingen liker høye strømregninger. Men vi må huske på at elavgiften finansierer velferdsgoder som vi alle ønsker oss – veier, skoler, sykehus, forsvar, velferd. Og så skal avgiften også bidra til noe redusert forbruk av strøm.

Ifølge Næsje er det ingen planer om å øke elavgiften ytterligere fremover.